《次韵招汪汝渊》
宋代·方岳

俗子费应酬，对面隔千里。
可人天一方，情亲不盈咫。
毛锥吾故人，商略每及此。
道逢孔方兄，偃蹇不受使。
岂知世俗眼，睥睨辄嗤訾。
语言杂土气，屡欲洗吾耳。
客从何方来，力疾为倒屣。
出迎未暇揖，肝肺已相委。
平生寡交游，正坐此曹鄙。
邻墙有麹生，之子差可喜。
试呼与之谈，时或发名理。
往持邯郸枕，分此一睡美。

作者简介：方岳(1199～1262),南宋诗人、词人。字巨山，号秋崖。祁门（今属安徽）人。绍定五年(1232)进士，授淮东安抚司□官。淳□中，以工部郎官充任赵葵淮南幕中参议官。后调知南康军。后因触犯湖广总领贾似道，被移治邵武军。后知袁州，因得罪权贵丁大全，被弹劾罢官。后复被起用知抚州，又因与贾似道的旧嫌而取消任命。